b'\n_START_ARTICLE_\nKukavica\n_START_SECTION_\n\xc5\xbdivljenjske navade\n_START_PARAGRAPH_\nPrehranjuje se skoraj izklju\xc4\x8dno z \xc5\xbeu\xc5\xbeelkami, ki jih pobira z rastlinja. V prehrani prevladujejo gosenice, posebej take z neu\xc5\xbeitnimi \xc5\xa1\xc4\x8detinami, lahko tudi svarilno obarvane, ki se jih drugi pti\xc4\x8di izogibajo, pomemben del plena pa predstavljajo tudi hro\xc5\xa1\xc4\x8di._NEWLINE_Kukavica je selivka, ki prezimuje v tropih, zgodaj spomladi pa se vrne na obmo\xc4\x8dje gnezditve in pri\xc4\x8dne razmno\xc5\xbeevati. Kot sorodne vrste izvaja posebno vrsto zajedavstva, pri katerem samica\xc2\xa0\xc2\xbbpodtakne\xc2\xab\xc2\xa0svoje jajce ptici druge vrste, ki potem skrbi za mladi\xc4\x8da. Gre za t. i. parazitizem zaroda, ki je oblika kleptoparazitizma. Znanih je ve\xc4\x8d kot 100 vrst gostiteljev samo v Evropi, pri \xc4\x8demer v Srednji Evropi najpogosteje odlaga jajca v gnezda vrtne penice, travni\xc5\xa1ke cipe, bele pastirice in ta\xc5\xa1\xc4\x8dice. Samica izle\xc5\xbee po eno jajce v vsako gnezdo gostitelja, hkrati pa odnese eno njegovo. Zaradi podobnost ujedi je manj verjetnosti, da jo bo \xc5\xbertev napadla. Posamezne samice preferirajo dolo\xc4\x8deno vrsto gostitelja, saj le\xc5\xbeejo jajca, ki so najbolj podobna jajcem te vrste. \xc4\x8ce se preve\xc4\x8d razlikujejo, jih gostitelj prepozna in izvr\xc5\xbee iz gnezda. Mladi\xc4\x8di se izle\xc5\xbeejo po 11 do 13 dneh in so v za\xc4\x8detku goli ter nebogljeni. Mladi\xc4\x8d kukavice se izle\xc5\xbee hitreje od gostiteljevih mladi\xc4\x8dev. Kmalu po izvalitvi metodi\xc4\x8dno pome\xc4\x8de gostiteljeva druga jajca ali morebitne \xc5\xbee izvaljene mladi\xc4\x8de iz gnezda, tako da prevzame vso pozornost\xc2\xa0\xc2\xbbposvojenih\xc2\xab\xc2\xa0star\xc5\xa1ev. Presenetljivo je, da lahko gostitelj razlo\xc4\x8di tuje jajce \xc5\xbee po drobnih razlikah, mladi\xc4\x8d pa se mo\xc4\x8dno razlikuje od gostiteljevih, a ga kljub temu le-ta hrani kot svojega in ne zazna niti tega, da je \xc5\xa1tevilo mladi\xc4\x8dev manj\xc5\xa1e - v gnezdo prina\xc5\xa1a toliko hrane kot bi je na primer \xc5\xa1tirim svojim mladi\xc4\x8dem. Domnevajo, da se to zgodi zato, ker mladi\xc4\x8d kukavice gostiteljem daje zanje nenaravno mo\xc4\x8dne signale, ki jih neustavljivo spodbujajo k hranjenju - ogromno rde\xc4\x8de \xc5\xberelo in glasno ogla\xc5\xa1anje kukavi\xc4\x8djega mladi\xc4\x8da, ki posnema prosja\xc4\x8denje celega gnezda mladi\xc4\x8dev. V gnezdu ostane 17 do 21 dni, dlje od gostiteljevih lastnih mladi\xc4\x8dev in lahko po velikosti bistveno prese\xc5\xbee odraslega gostitelja. Po tistem, ko se spelje iz gnezda, ga lahko gostitelj hrani \xc5\xa1e do \xc5\xa1est tednov, \xc4\x8deprav je mnogo aktivnej\xc5\xa1i od njegovih lastnih mladi\xc4\x8dev._NEWLINE_Samica se pri\xc4\x8dne razmno\xc5\xbeevati pri dveh letih starosti in lahko na leto izle\xc5\xbee jajca v tudi do 50 gnezd.'